Pregledali smo zapisnik zadnje seje in realizacijo.

- a) K točki 5.: Predavanje za starše birmancev v Dolu bo v naslednjem tednu (predvidoma v soboto).
- b) K točki 7.:Otroci iz Senožeti so bili povabljeni k družinskemu zboru. Čakamo na odziv, trenutno ga ni.
- c) K točki 7.: Ročice pri mikrofonu se ne da podaljšati.
- Ostale dejavnosti so bile opravljene.
- Ob potrjevanju zapisnika se je ponovno razvila daljša razprava:

Marko C.: Ali imam status člana ŽPS? Žpk.: Vsi imate isti status. Vaše imenovanje je potrjeno s strani škofa. Škofija je potrdila statut in ga smem tudi jaz interpretirati. Ker pa se o statutu vse preveč pogovarjamo in ostajajo druge teme nedorečene, sem sklenil, da se o tem ne bomo več pogovarjali. Marko C.: Zadnja seja je bila, z mojimi očmi, nesreča. Obžalujem, da zapisniki 25., 26., 27. in 29. seje še vedno niso potrjeni in, da kot izhaja iz zadnjega zapisnika, osmerica vztrajate, da omenjeni štirje zapisniki so potrjeni. S tem zavestnim kršenjem 19. čl. Statuta ŽPS ste sicer posredno, a nedvoumno, jasno in odkrito razglasili, da statuta ne priznavate ne po črki, ne po duhu ter s tem zarezali v edinost naše župnije s slovenskimi škofi in slovensko ter vesoljno Cerkvijo rano. V skladu s statutom vas prosim, da na februarski, oz. na prvi naslednji sklepčni seji na dnevni red uvrstimo » Predlog ugotovitvenega sklepa: Sklep 2. točke nesklepčne 30. seje je ničen« in da predlog podprete. Žpk.: Huda obtožba je to, da si rekel, da delamo proti edinosti Cerkve in proti škofom.. Če bi to res delal, bi me škof že suspendiral. Če bi izključili vse, ki se ne opravičijo, bi bili vedno sklepčni. Za nadomestnega člana pa ne verjamem, da bi ga dobili, ker je bil problem že ob volitvah sestaviti ekipo. Ljudi pa ne izključujemo, ker ne ugotavljamo razlogov za odsotnost. Ali naj mi sodimo? To je stvar vesti. Marko, v tem pretiravaš. Miha B.:V čem vidiš razliko med potrjenim in nepotrjenim zapisnikom? Marko C.: Verodostojnost potrjenega zapisnika je večja in po mnenju škofov očitno potrebna. Po statutu so seje sklepčne, če je na njih vsaj polovica članov in sklepi veljavni, če jih izglasuje 2/3 prisotnih članov. Če sklepčnost ne bi bila določena, bi, teoretično, lahko nek sklep ŽPS-ja sprejel župnik sam. Žpk:: ŽPS je posvetovalni organ; ne more se primerjati z društvi. Je v pomoč župniku. Jože B.: Ni čisto nepomembno vprašanje sklepčnosti. Še bolj pa me prizadene 12. in 24. člen statuta. Glede neudeležbe – mogoče lahko kdo naredi za župnijo več dobrega, kot če bi sedel tu na seji. Žpk.: Res do sedaj nisem imenoval novih članov. Za obveščanje faranov o delu pa bi bilo potrebno imenovati nekoga, ki bi za to redno skrbel in urejal (kot posebna priloga oznanil). Jože B.: Prav bi bilo, da bi bilo v Odmevu več župnijskih dogodkov. Saj je dobro prebrati razmišljanja, a dobro bi bilo, da bi pisalo kaj o pomenu praznikov, o blagoslovih ipd. Žpk.:O tem spregovorim pri pridigi. Lahko pa kdo kaj pripravi, od kod prepiše in se to objavi. Stvari, ki jih objavljam se mi zdijo pomembne širše. Se pa ne da vsebin krčiti. Oznanila berejo različni ljudje in dobim pozitivne odzive, nekateri pa pač preberejo le spored maš. Maja S.P.: Kako reševati vprašanje nesklepčnosti? Marko C.: Na kratek rok je težko rešiti zadevo. Na daljši rok pa vidim rešitev v tem, da se o tem pogovarjamo. Vsak član ŽPS mora biti pred imenovanjem izrecno seznanjen tudi s pomenom 12. čl. Statuta. Morda bi pomagalo, če bi se o posameznih temah najprej pogovarjale komisije. Pavla: Ne vidim, katera komisija bi se npr. sestala za današnjo temo, kot je predvidena po priročniku. Mislim pa, da bi vsakega moralo zanimati redno pastoralno delo, da ne bi vse slonelo le na g. župniku. Marjan T.: Nekatere župnije imajo delo razvrščeno po komisijah, pri nas to ne bi šlo. Lahko bi v oznanilih objavili, kdo je prejel zakramente krsta, svetega zakona prvega obhajila…kdo umrl. Maja S.: To pa je vprašanje varovanja osebnih podatkov; ali se ljudje strinjajo z javno objavo. Morali bi dobiti dovoljenje prizadetih. Irena: Da ne bomo zgubili kredibilnosti ŽPS-ja predlagam, da je ob vabilu in pri oznanilih še kakšen stavek o tem, da je potrebno, da smo sklepčni, če želimo, da bo delo lahko nemoteno potekalo. Sklep: Zapisnik 30. seje se potrdi.

#### K točki 3:

Te točke žal zaradi časovne stiske nismo obravnavali. Je pa Jože B. menil, da je škoda in opozoril, da je v priročniku v prilogi zanimiv predlog vabil za blagoslov mater, ki pričakujejo otroka, voščilo staršem ob rojstvu otroka in molitve za te priložnosti.

#### K točki 4:

- - Čeprav je bilo mišljeno, da bi obisk kolednikov potekal po domovih že od božiča naprej, pa so bili nekateri otroci na počitnicah, zato bo obisk potekal pred praznikom. Ena skupina bo sodelovala pri sveti maši na praznik. Pri tej maši bodo sodelovali senožeški tamburaši.
- - 18. 1. bo občni zbor župnijske Karitas
- - 20. 1. bo koncert Slovenskega citrarskega kvarteta. Marička Z. poskrbi za oglaševanje na radiu Ognjišče, pošlje vabilo v župnišče v Dol in izobesi plakate. Na koncertu so zaželeni prostovoljni prispevki, vse finančne podrobnosti ureja Društvo JJ.
- - 21. 1. Sveto mašo bo vodil škof Anton Jamnik. Po maši bo krajši koncert božičnih pesmi zbora iz Senožeti. Pavla J. pripravi program.
- - 21. 1. ob 15:00 bo v Dolu dekanijsko srečanje za ŽPS. Sodeloval bo Rafo Pinoza. Lepo vabljeni vsi člani.